我們同唱一首歌

《我們同唱一首歌》係中國官媒《台海之聲》、《看台海》製作嘅一首對台灣統戰嘅歌，由楊宗南作曲、方文山作詞，蕭敬騰、歐陽娜娜、陳立農、袁婭維同埋張杰主唱，2022年1月推出。歌詞穿插華語同閩南話，入面「從來是一家」同埋「落葉歸根」等用語，而MV入面就有福建同台灣北港兩座巨大媽祖雕像遙相對望，另有林氏宗祠、台北101等地標。因為歌曲為中共宣傳，受到一啲爭議。中共官方同台灣親中派對歌曲評價正面，但台灣綠營同一啲網民就批評呢首歌。

評論

中國 
喺呢首歌推出之後，中國網民同埋官方畀首歌正面評價，微博有超過2億人次睇過。中國大陸國台辦發言人朱鳳蓮攻擊批評呢首歌嘅人，話佢哋係造謠、惡意煽動、挑撥生事。

台灣 
喺臺灣，因為歌曲為中共宣傳，而受到非議。好多網民同評論員都抨擊方文山同蕭敬騰等人協助中國統戰，兩人嘅社交媒體都收到大量批評。

陸委會發言人邱垂正表示，中共慣用兩岸歷史文化淵源，刻意操作兩岸同屬「一中」嘅政治框架；濫用藝文創作作為政治意識形態嘅宣傳工具，對於呢啲統戰歌曲背後嘅政治宣傳意圖，台灣民眾早已心知肚明，只會覺得反感，台灣藝人亦唔應該幫助中共統戰。

台灣青年民主協會理事長張育萌提醒台灣年青人，唔好咁樣就以為中國人對台灣人友善，事實係每日中共軍機繞台、文攻武嚇、鄰里宮廟滲透。

民進黨立法委員賴瑞隆批評，事件又係另一個中共壓迫台灣藝人做政治表態嘅證明，呼籲樂迷拒絕呢啲歌手，然後當中共發現無成效嘅時候，就唔會再搵台灣藝人或者作詞作曲人做呢啲統戰工作，咁樣先可以阻斷中共政治干預商業或藝文事業嘅行為。

國民黨立委溫玉霞就話，好聽就得，平常心，唔好諗太多。前主席洪秀柱讚揚呢首歌，以『兩岸不管隔了幾代，始終都是一家人』去回應。

蕭敬騰、袁婭維合唱版

兩岸關係